Ballito-klagtes teruggetrek ná eenheid ingrypDie pa hou sy seun vas nadat een van die beamptes die seun aan sy hand gevat en met hom begin wegstap het. Foto: Skermskoot uit die video. Alle klagtes is laat vaar teen die mense wat gedurende die algehele landwye afsondering in Ballito in KwaZulu-Natal in hegtenis geneem is. Altesaam 11 mense is in Mei vanjaar in hegtenis geneem omdat hulle die Rampbestuurwet oortree het deur onder meer op die strand te gaan stap. ’n Pa en seun is onder andere die betrokke dag hardhandig deur vredesbeamptes van die KwaDukuza-munisipaliteit hanteer waarna die pa in hegtenis geneem is. Volgens die munisipaliteit het sy beamptes egter korrek opgetree en die saak ingevolge wetgewing hanteer. Die burgerregteorganisasie AfriForum se privaat vervolgingseenheid het ná dié voorval aangekondig dat hy betrokke gaan raak en het vertoë aan die Nasionale Vervolgingsgesag (NVG) gerig oor waarom hierdie 11 mense nie vervolg moet word nie. Die NVG het die mense eers gedagvaar om op 10 Augustus vanjaar in die hof te verskyn en daarna aangedui dat hulle die sake eers na die polisie wil terugverwys vir verdere ondersoek. Die aanklaer in die saak het egter op 21 Oktober aangedui dat die NVG die vervolgings gaan laat vaar. “AfriForum verwelkom die NVG se besluit om die klagtes te laat vaar, maar voel sterk daar moes nooit klagtes teen hierdie mense ingestel gewees het nie, asook dat die wetstoepassers se optrede in hierdie geval arbitrêr en onnodig was,” sê Natasha Venter, bestuurder van veldtogte by AfriForum. “Die meeste lede van die publiek het, veral tydens vlak 5 van die afsonderingstydperk, probeer sin maak van vae regulasies, wat gereeld verander het en ook irrasioneel was. “Om hierdie mense te straf bloot omdat hulle op die strand gestap het en boonop met misdaadrekords op te saal, sou bloot verregaande gewees het.”